b'\n_START_ARTICLE_\nLeonpolio dvaras\n_START_SECTION_\nIstorija\n_START_PARAGRAPH_\nDvaras susiformavo XVI a. viduryje. I\xc5\xa1likusios dvaro sodybos r\xc5\xabm\xc5\xb3 statyba siejama su Radvilomis \xe2\x80\x93 manoma, kad juos po 1721 m. pastat\xc4\x97 Marcijona Radvilien\xc4\x97 savo s\xc5\xabnui Leonui Mykolui Radvilai (1722\xe2\x80\x931751) poilsiui med\xc5\xbeiokl\xc4\x97je. Tai buvo vienaauk\xc5\xa1tis, kvadratinio plano pastatas su auk\xc5\xa1tais pusr\xc5\xabsiais. R\xc5\xabm\xc5\xb3 kiemas aptvertas m\xc5\xabrine tvora, tur\xc4\x97jusia gynybin\xc4\x97s sienos po\xc5\xbeymi\xc5\xb3. Nuo \xc5\xa1eimininko vardo liaudi\xc5\xa1kos formos Levas, dvaras aplinkini\xc5\xb3 gyventoj\xc5\xb3 imtas vadinti Levampoliu._NEWLINE_1799 m. dvaras \xc4\xafkeistas Juozapo Mykolo Ti\xc5\xa1kevi\xc4\x8diaus s\xc5\xabnui Mykolui Juozapui ir i\xc5\xa1nuomotas Re\xc4\x8dicos rotmistrui Ignui Michalovskiui, kuris \xc5\xabkininkavo iki 1842 m._NEWLINE_1849 m. perstatyti r\xc5\xabmai (j\xc5\xb3 naujoji planin\xc4\x97 strukt\xc5\xabra i\xc5\xa1liko iki dabar), 1869 m. \xe2\x80\x93 \xc5\xabkio pastatai. XIX a. II pus\xc4\x97je dvar\xc4\x85 vald\xc4\x97 \xc5\xbeymus kolekcininkas, keliautojas, fotografas Benediktas Henrikas Ti\xc5\xa1kevi\xc4\x8dius. 1912 m. dvaras parduotas Taidai Radvilaitei i\xc5\xa1 Tauj\xc4\x97n\xc5\xb3 dvaro._NEWLINE_Po 1922 m. Lietuvos \xc5\xbeem\xc4\x97s \xc5\xabkio reformos i\xc5\xa1 Radvil\xc5\xb3 dvar\xc4\x85 nupirko gydytojas, medicinos daktaras Mykolas Devenis, kuris kartu su \xc5\xbemona Alena Vilei\xc5\xa1yte-Deveiniene suk\xc5\xabr\xc4\x97 auk\xc5\xa1tos \xc5\xbeemdirbyst\xc4\x97s kult\xc5\xabros pavyzdin\xc4\xaf \xc5\xabk\xc4\xaf. \xc5\xaakis parodose laim\xc4\x97jo auk\xc5\xa1\xc4\x8diausias premijas. Dvare buvo turtinga biblioteka, paveiksl\xc5\xb3 galerija, kaupiami etnografiniai rinkiniai._NEWLINE_1940 m. dvaras nacionalizuotas. Pokario metais jame veik\xc4\x97 pradin\xc4\x97 mokykla ir biblioteka. I\xc5\xa1 sujungt\xc5\xb3 Leonpolio, Mikaili\xc5\xa1ki\xc5\xb3 ir Laibi\xc5\xa1ki\xc5\xb3 dvar\xc5\xb3 \xc5\xbeemi\xc5\xb3 \xc4\xafkurtas tarybinis \xc5\xabkis, dvaro sodyba pritaikyta jo reikm\xc4\x97ms \xe2\x80\x93 r\xc5\xabmuose veik\xc4\x97 kol\xc5\xabkio kontora, \xc4\xafrengti butai, taip pat veik\xc4\x97 kino teatras. V\xc4\x97liau pastatas atiduotas pradinei mokyklai ir bibliotekai._NEWLINE_Atk\xc5\xabrus Lietuvos nepriklausomyb\xc4\x99, nuosavybes teises atgavo Dalia Devenyt\xc4\x97-Bobelien\xc4\x97, kuri 2005 m. dvar\xc4\x85 pardav\xc4\x97.'